ORDE do 25 de maio de 2004 pola que se convocan os premios da Consellería de Política Agroalimentaria e Desenvolvemento Rural 2004.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 04/06/2004

O sector agroalimentario galego estase a configurar como un eixe vertebrador fundamental da sociedade e o territorio galego. Á súa importancia económica hai que engadirlle o feito de ser un sector que crea, nas zonas menos favorecidas, empregos e mantén un medio rural vivo.
A Consellería de Política Agroalimentaria e Desenvolvemento Rural fomenta, potencia e divulga aquelas accións relacionadas co sector agroalimentario que pola súa relevancia merecen ser coñecidas pola sociedade. Neste sentido, desde o ano 2002 estanse a convocar os premios da Consellería de Política Agroalimentaria e Desenvolvemento Rural para recoñecer e valorar as entidades e os profesionais que traballan a prol deste sector, co obxecto de contribuír á divulgación e ao impulso do sector
DISPOÑO:
Artigo 1º.-Convocatoria.
Convocar os premios da Consellería de Política Agroalimentaria e Desenvolvemento Rural «Premios Agrarios 2004» e aprobar as súas bases que se publican como anexo I a esta orde.
Artigo 2º.-Financiamento.
Os gastos que deriven serán sufragados con cargo á partida 09.04.615A.640.1 dos orzamentos xerais da Comunidade Autónoma para o 2004.
O importe global máximo para o ano 2004 é de 50.000 euros.
Artigo 3º
Esta orde entrará en vigor a partir do día seguinte ao da súa publicación no Diario Oficial de Galicia.
Artigo 4º
Contra esta convocatoria, que esgota a vía administrativa, poderase interpoñer recurso contencioso-administrativo ante a sala correspondente do Tribunal Superior de Xustiza de Galicia no prazo de dous meses a partir do día seguinte ao da súa publicación, sen prexuízo de que se poida interpoñer recurso potestativo de repo
sición ante este órgano, no prazo dun mes contado a partir do seguinte á súa publicación, cos efectos previstos nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 5º
Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes será de 6 meses, contados desde a publicación desta convocatoria.
Santiago de Compostela, 25 de maio de 2004.
Juan Miguel Díz Guedes
Conselleiro de Política Agroalimentaria
e Desenvolvemento Rural
ANEXO I
Bases que rexen a convocatoria dos premios
da Consellería de Política Agroalimentaria
e Desenvolvemento Rural 2004
Primeira.-Finalidade.
Os premios da Consellería de Política Agroalimentaria e Desenvolvemento Rural pretenden recoñecer e valorar iniciativas no eido da investigación, da información e divulgación agraria, actividades desenvolvidas polas mulleres e os mozos no mundo agrario, o esforzo do mundo asociativo e a procura da excelencia na calidade agroalimentaria.
Así mesmo, preténdese recoñecer a traxectoria profesional de persoas ou entidades na súa dedicación ao mundo agrario.
Segunda.-Modalidades.
Establécense as modalidades que se describen a seguir:
1. Labor informativo e/ou divulgador. Valorarase o traballo realizado neste sentido sobre temas agrarios e alimentarios de Galicia difundido nos medios de comunicación escrita, radio, televisións e internet.
2. Traballo de investigación. Valoraranse os traballos de investigación ou experimentación sobre temas agrarios ou alimentarios de interese para Galicia.
3. Muller rural emprendedora. Este premio está dirixido a todas as mulleres que realicen actividades relacionadas co desenvolvemento rural en Galicia.
4. Iniciativa de agricultor novo. A convocatoria deste premio vai dirixida ás persoas físicas menores de 40 anos, residentes en Galicia e que haxa máis de 3 anos que se incorporaron á actividade agraria levando a cabo iniciativas de modernización na nosa agricultura.
5. Entidade asociativa agraria. Este premio vai dirixido ás entidades agrarias de base asociativa que actúen no territorio da Comunidade Galega. Nesta modalidade o xurado valorará especialmente as iniciativas postas en marcha xunto coa traxectoria da entidade.
6. Calidade alimentaria. A convocatoria deste premio diríxese cara ás empresas agroalimentarias galegas que polo seu esforzo acadasen, no seu conxunto, uns altos niveis de calidade tanto nos temas de innovación, produto, sanitario, ambiental e outros.
7. Distinción honorífica. Este premio vai dirixido a persoas ou entidades que de xeito relevante dedicasen a súa actividade cara ao mundo agrario ou alimentario galego.
Terceira.-Documentación que hai que presentar.
Todas as candidaturas irán xunto coa seguinte documentación:
-Solicitude asinada segundo o modelo (anexo II).
-Fotocopia do DNI do solicitante ou representante.
-Fotocopia do NIF da empresa.
-Memoria explicativa das actividades feitas.
-Documentación que acredite a personalidade do solicitante.
-Documentación acreditativa das actividades realizadas que permitan valorar a candidatura.
-Declaracións, se é o caso, de non ter sido obxecto de resolución sancionadora firme por falta grave ou moi grave nos últimos catro anos.
Cuarta.-Presentación.
1. Os concursantes nas modalidades 3, 4, 5 e 6 poderán presentarse a si mesmos ou ben ser propostos por calquera colectivo, entidade xurídica, asociación, etc, achegando a documentación que se especifica na base anterior.
2. Os interesados que xa participasen na convocatoria dos Premios Agrarios 2003 e desexen participar nesta convocatoria nalgunha das modalidades 3, 4, 5 e 6, só necesitan presentar, se o considerasen oportuno, unha nova solicitude e unha nova declaración, admitíndose o resto da documentación presentada no ano anterior.
3. Os participantes na modalidade 2 que xa o fixesen na convocatoria dos Premios Agrarios 2003 cun traballo realizado no ano 2003 e que non reclamasen a súa devolución, poderán participar de novo, se o desexan, presentado só a solicitude asinada.
Quinta.-Participación nas modalidades 1 e 2.
1. Ao Premio ao Labor Informativo e/ou Divulgador poderán optar os autores dos traballos publicados ou emitidos durante o ano 2003 e 2004 ata a data de remate do prazo de presentación de solicitudes en calquera medio de comunicación, así como os autores de obras de estudo editados nese prazo.
2. Poderán optar ao Premio ao Traballo de Investigación os autores que presenten obras inéditas en calquera idioma oficial da Comunidade Autónoma Galega e que fosen feitos ou presentados nos últimos 5 anos ata a data de finalización do prazo de presentación de solicitudes, debendo ir xunto cun certificado do director do estudo ou do investigador principal.
3. Os autores dirixirán dúas copias (fotocopias, vídeos, grabacións, ...) indicando a que premio opta. Se o traballo se publicou con pseudónimo ou sen asinar, haberá que presentar un certificado que acredite quen é o autor. No caso de traballos radiados ou televisados presentarase tamén un certificado do director da emisora no que conste a data de emisión e mailo autor.
Unha vez realizado o veredicto destes premios, os orixinais non premiados quedarán á disposición dos seus autores, que poderán recollelos no prazo que se indicará logo da resolución do xurado.
Sexta.-Participación na modalidade 7.
En relación coa participación na modalidade 7, distinción honorífica, só se admitirán aquelas propostas de candidatos que veñan avaladas por entidades, asociacións ou colectivos, e xunto cunha memoria, informe ou calquera outro documento que resulte explicativo das motivacións e méritos que se considere concurrentes na persoa ou entidade que se propón.
Os membros do xurado poderán presentar candidaturas nesta modalidade acompañándoas da correspondente memoria ou informe.
Sétima.-Fases.
1. Presentación de solicitudes.
As solicitudes presentaranse desde o día seguinte ao da publicación no DOG desta orde ata o 3 de setembro de 2004 na Consellería de Política Agroalimentaria e Desenvolvemento Rural, situada no edificio administrativo San Caetano, 15771 Santiago de Compostela, ou por calquera dos procedementos previstos na Lei 30/1992, do 26 de novembro, de réxime xurídico das administracións e do procedemento administrativo común.
2. Admisión.
Non se admitirá ningunha candidatura á que se seguise un expediente sancionador rematado con resolución firme, por calquera das administracións públicas españolas, nos catro anos anteriores á data da presentación da solicitude.
A adxudicación de premios a quen non reúna este requisito considérase nula, e disto derivaranse as responsabilidades que correspondan.
3. Xurado.
O xurado, ou xurados, para a adxudicación destes premios serán nomeados polo conselleiro de Política Agroalimentaria e Desenvolvemento Rural e constituirano persoas de recoñecido prestixio.
A decisión do xurado elevarase ao conselleiro de Política Agroalimentaria e Desenvolvemento Rural quen ditará as resolucións de adxudicación dos premios.
As decisións do xurado ou xurados serán inapelables e o premio ou premios que considere oportunos poderán ser declarados desertos, ou tamén poderán declarar premios compartidos.
4. Entrega.
A resolución e a entrega dos premios farase nun acto público, en lugar e data que se dará a coñecer no seu momento.
A participación nesta convocatoria supón a aceptación incondicional destas bases.
Oitava.-Dotación dos premios.
Para cada unha das categorías concederase un premio dunha contía de 3.000 euros, excluída, se é o caso, a retención que legalmente corresponda, ademais dun trofeo orixinal e dun diploma acreditativo.
Novena.-Publicidade das actuacións.
Os premiados só poderán facer mención do premio nas súas accións de promoción e publicidade, indicando a modalidade, o ano de concesión e o órgano convocante. En todo caso estas accións de promoción e publicidade axustaranse á normativa vixente na materia.
Décima.-A Xunta de Galicia poderá utilizar os traballos dos premiados para levar a cabo labores de difusión entre os demais axentes do sector. Este labor pode incluír a elaboración de publicacións con indicación da documentación presentada.